Seba’ għaqdiet mhux governattivi li jinkludu l-Kummissjoni Emigranti u s-servizz tal-Ġiżwiti mar-refuġjati appellaw biex ikunu implimentati r-rakkomandazzjonijiet tar-rapport ta’ Inkjesta tal-Imħallef Emeritu Godfrey Valencia waqt li kkundannaw ir-rapport li sar fl-2012 tħalla fuq l-ixkaffa għal aktar minn sentejn. Fi stqarrija li ħarġu b’reazzjoni għall-pubblikazzjoni tar-Rapport Valencia dwar il-mewt tal-immigrant Nigerjan Mamadou Kamara fl-2012, l-għaqdiet qalu li r-rapport wera li lanqas fil-mewt m’hemm dinjità għall-immigranti miżmuma fiċ-ċentri ta’ detenzjoni ta’ Malta. Kamara miet ftit sigħat biss wara li ngħata xebgħa kbira minn tliet uffiċjali ta’ detenzjoni. L-għaqdiet qalu li r-rapport Valenenzia  huwa wieħed mill-aktar kostruttiv li qatt sar u ngħaqad ma’ rapporti oħrajn li kkundannaw il-politika ta’ detenzjoni li fi kliemhom iċċaħħad l-umanità tal-persuni li jkunu qegħdin ifittxu kenn minn sitwazzjonijiet diffiċli f’pajjiżhom. Ir-rapport ta’ inkjesta dwar il-mewt ta’ Kamara ġie żvelat mill-Prim Ministru Joseph Muscat l-Erbgħa li għadda fil-Parlament u li fiha jingħad li l-eks-ministru tal-Intern Carmelo Mifsud Bonnici kien ordna lill-Kap tas-servizzi tad-detenzjoni Brian Gatt biex ma jitteħdux passi kontra uffiċjali tas-servizzi tad-detenzjoni li sena qabel kienu involuti fil-mewt ta’ immigrant ieħor min-Niġerja. Fl-istqarrija tagħhom, l-għaqdiiet mhux governattivi qalu li huma ddisgustati bil-mod kif ir-rapport Valenzia kien ilu fuq l-ixkaffa sa minn Diċembru tal-2012 u kkundannaw lil kull min qrah u li naqas li jaġixxi u għażel li jibqa’ jżomm fommu sieket.